Lockheed C-130 Hercules

C-130 Hercules er et transportfly produsert av det amerikanske selskapet Lockheed og senere  Lockheed Martin. Flyet har fire turbopropmotorer og en maksimal fart på rundt 610 km/t. Det kan fly i en høyde av 40 000 fot og kan være på vingene i opptil 15 timer.

C-130 Hercules fløy for første gang i 1954. En rekke videreutviklinger har gjort at det til nå er blitt bygget mer enn 2 200 fly, som er levert til mer enn 60 land. Dette gjør den til den lengste, aktive militære produksjonsserien i luftfartshistorien. Den varianten som er i produksjon nå kalles Lockheed Martin C-130J Super Hercules.

Norske forhold
Det norske Luftforsvaret opererte fram til våren 2008 en flåte med seks Hercules-fly – Odin, Tor, Balder, Frøy, Ty og Brage. Disse var av varianten C-130E/H og ble levert i 1969 til 135 Luftving/335 skvadron. Flyene var stasjonert på Gardermoen flystasjon. De hadde etter hvert nesten 40 år i tjeneste og ble tatt ut av operativ drift 15. mai 2008. Da hadde de samlet vært i luften i over 133 665 timer og fløyet en distanse som tilsvarer Jorden rundt 1 713 ganger. 

Fem av de seks flyene ble langtidslagret på Davis-Monthan Air Force Base i Arizona. Etter over 11 år lagret i ørkenen fikk fem av flyene omsider ny eier i november 2019.tu.no - Etter oppdrag i Australia og California er den gamle Hercules-sliteren i Chile (17.01.2022) Det sjette flyet er på Forsvarets flysamling ved Gardermoen.Aftenposten – Hercules flyr for siste gang

Tidlig på 2000-tallet ble de opprinnelige Hercules-maskinene fullt overhalt i Canada og oppgradert til ny drift, men allerede før de var returnert til Norge varslet regjeringen at den ønsket hastekjøp av nye maskiner fra US Air Force, ved å kjøpe noen av det amerikanske flyvåpenets bestilte maskiner ut av produksjonskøen og reservere dem for Norge. Den europeiske produsenten Airbus forsøkte forgjeves å få sitt militære lastefly vurdert, men Forsvarsdepartementet signerte hastekjøpet i Washington D.C. uten å vurdere det europeiske flyet. De seks C-130H Hercules ble dermed erstattet av fire Lockheed Martin C-130J Super Hercules.

I perioden 2022-2025 vil alle fire maskiner bli oppgradert fra Block 6 til Block 8.1, i all hovedsak på software og avionikk.

 Spesifikasjoner (C-130H) 

 Tekniske data  Mannskap 4 Lengde 29,79 m  Vingespenn 40,41 m Høyde 11,61 m Vingeareal 162,11 m²  Vekt (uten last) 34 702 kg Vekt (maksimalt) 79 379 kg  Motor 4 × Allison T56-A-15LFE (4 × 3 362 kW)  Ytelser  Maksimal hastighet 650 km/t Rekkevidde 3 602 km Marsjhøyde 10 058 m  Klatrefart 9,3 m/s

Referanser

 Eksterne lenker 

 Lockheed Martin C-130 infoside

Kategori:Transportfly
Kategori:Utstyr brukt av Luftforsvaret
C-130 Hercules
Kategori:Introduksjoner i 1957
Kategori:Firemotors propelldrevne luftfartøy
Kategori:Fly fra Vietnamkrigen
Kategori:Tankfly